মায়ের কাছেই তাঁর রাজনীতির হাতেখড়ি। বড় মঞ্চে প্রবেশের প্রস্তুতি তিনি নিচ্ছেন মায়ের দেখানো পথেই। তিনি দক্ষিণ কলকাতা জেলা যুব তৃণমূলের আহ্বায়ক সৌরভ বসু। পারিবারিক পরিচয়, তিনি প্রাক্তন মন্ত্রী তথা মহিলা তৃণমূলের সভাপতি চন্দ্রিমা ভট্টাচার্যের পুত্র।
যুব তৃণমূল সূত্রের খবর, সৌরভ সংগঠনে যথেষ্টই জনপ্রিয়। যুব তৃণমূল সভাপতি তথা সাংসদ অভিষেক বন্দ্যোপাধ্যায়ের ‘ঘনিষ্ঠ’ বলেও পরিচিত তিনি। কলকাতা পুরসভার ৮৬ নম্বর ব্লক যুব তৃণমূলের এক নেতার কথায়, ‘‘সৌরভদাকে আমরা নেতা হিসাবে সামনে রাখছি। আমরা চাই আরও বড় ক্ষেত্রে তিনি নেতৃত্ব দিন।’’
সেন্ট জেভিয়ার্স স্কুলে পড়াশোনা করেছেন সৌরভ। ওই কলেজ থেকে বাণিজ্যে স্নাতক। পরে এমবিএ করেছেন। ছাত্রজীবনে অবশ্য রাজনীতি করেননি। 
হাজরার ল’ কলেজের পাশে গত শুক্রবার ৮৬ নম্বর ব্লক যুব তৃণমূলের উদ্যোগে অনুষ্ঠিত হয় ‘লিট্টি চোখা উৎসব’। শাসকদলের যুব সংগঠন সূত্রের খবর, ওই উৎসবের পরিকল্পনা নাকি সৌরভেরই মস্তিষ্কপ্রসূত। অনুষ্ঠানে উপস্থিত মন্ত্রী শোভনদেব চট্টোপাধ্যায়, মেয়র পারিষদ দেবাশিস কুমার-সহ সকলেই তাঁর প্রশংসা করেছেন। একক কৃতিত্ব নিতে নারাজ সৌরভের কথায়, ‘‘একা কিছু করিনি। সকলের চেষ্টায় উৎসব সফল হয়েছে।’’
দলের প্রথমসারির নেতাদের প্রশংসা  পাওয়া সৌরভের জবাব, ‘‘প্রবীণদের সম্মান জানানো তৃণমূলের সংস্কৃতি। প্রবীণেরা নবীনদের পথ দেখান। মুখ্যমন্ত্রী মমতা বন্দ্যোপাধ্যায়ের অনুপ্রেরণায় কাজ করছি। মায়ের আদর্শকে সামনে রেখে মানুষের কাজ করার চেষ্টা করছি।’’
গত পুর নির্বাচনে ৮৬ নম্বর ওয়ার্ড দখল করে বিজেপি। সূত্রের খবর, ওয়ার্ডের হিন্দি ভাষাভাষী মানুষের একাংশ গেরুয়া শিবিরের দিকে ঝুঁকেছেন বলে মত তৃণমূলের। তাঁদের নিজেদের দিকে টানতে উৎসবের আয়োজন। দেবাশিস বলেন, ‘‘এই অঞ্চলে এমন কিছু মানুষ থাকেন যাঁদের প্রিয় খাদ্য লিট্টি। তবে উৎসব তো নির্দিষ্ট সম্প্রদায়ের হয় না। উৎসব হল মিলনমেলা।’’
আর সৌরভ বলেছেন, ‘‘ভোটের জন্য উৎসব করতে হয় না। সারা বছর মানুষের কাজ করলে ভোট এমনিতেই আসে।’’